Comunicat de presă

21 aprilie 2022

**Concursul Național pe Meserii - BACĂU 2022: festivitatea de premiere**

Concursul Național pe Meserii 2022 - Domeniul Estetica și Igiena Corpului Omenesc, calificarea Frizer-coafor-manichiurist-pedichiurist, organizat anul acesta în Bacău, și-a desemnat câștigătorii. După desfășurarea probei practice (o coafură de ocazie adaptată la caracteristicile clientei) și afișarea rezultatelor finale, joi, 21 aprilie, a avut loc și Festivitatea de premiere, în Sala Happy Chef a Colegiului „N.V. Karpen”, gazda întregului eveniment.

Tenacitatea, creativitatea, munca și performanța au transformat această competiție într-o sărbătoare a Esteticii, care a reunit cei mai talentați „stiliști” din țară, împreună cu profesorii lor și specialiști în domeniu, ce au demonstrat că tot ce este frumos poate fi dus la rang de artă. Au fost calificați 28 de elevi, de clasa a XI-a învățământ profesional, din județele în care sunt unități de învățământ în care se predă această calificare, iar, la final, cei mai buni dintre cei buni au fost și premiați.

*Premiile ediției 2022 a Concursului Național pe Meserii 2022 - Domeniul Estetica și Igiena Corpului Omenesc, calificarea Frizer-coafor-manichiurist-pedichiurist, sunt:*

• Premiul I din partea Ministerului Educației - Liceul Tehnologic „Ion Bănescu” Mangalia

• Premiul II din partea Ministerului Educației - Colegiul „N. V. Karpen” Bacău

• Premiul III din partea Ministerului Educației - Liceul Tehnologic „Ion Mincu” Vaslui

• Mențiune din partea Ministerului Educației - Colegiul Tehnic „Traian Vuia” Oradea

• Mențiune din partea Ministerului Educației - Liceul Tehnologic „Elisa Zamfirescu” Satu Mare

• Mențiune din partea Ministerului Educației - Liceul Economic „Al.Ioan Cuza” Piatra-Neamț

• Mențiune din partea Ministerului Educației - Liceul Tehnologic UCECOM „Spiru Haret” Timișoara.

*Premiile speciale oferite de Comisia Centrală a competiției:*

• Premiul pentru originalitate - Școala Profesională de Cooperație Botoșani

• Premiul pentru originalitate - Liceul Tehnologic „Grigore Moisil” Deva

• Premiul pentru creativitate - Colegiul Tehnic „Ion Holban” Iași

• Premiul pentru creativitate - Colegiul Tehnic „Ana Aslan” Cluj

• Premiul pentru tehnică de lucru - Liceul Tehnologic UCECOM „Spiru Haret” Craiova.

Premii generoase au mai fost oferite și de către sponsori, dar și de Asociația „Karpen 2010”, care a suplimentat valoarea în bani a premiilor acordate de Ministerul Educației.

Comisia Centrală a Concursului Național pe Meserii - Bacău 2022 a fost formată din conf.univ.dr. ing. Mirela Panainte Lehăduș, de la Universitatea „Vasile Alecsandri” Bacău, Facultatea de Inginerie (președinte), prof. Maria Ciulei, de la Inspectoratul Școlar Județean Vaslui (președinte executiv), prof. Laura Iordache, de la Inspectoratul Școlar Județean Tulcea (vicepreședinte), prof. Mihaela-Liliana Ciuchi, de la Inspectoratul Școlar Județean Bacău (secretar), alături de alți șase membri de la colegii tehnice și licee tehnologice din țară, respectiv prof. Irina Savin (Colegiul Tehnic „I.C. Ștefănescu” Iași), prof. Claudia-Emilia Bobocica (Liceul Tehnologic „Lorin Sălăgean” Drobeta Turnu Severin - Mehedinți), prof. Ioana Bereczki (Colegiul „N.V. Karpen” Bacău), prof. Liana Croitoru (Liceul Tehnologic „P.S. Aurelian” Slatina - Olt), prof. Ancuța-Ionela Morari (Colegiul Tehnic „Petru Mușat” Suceava) și prof. Gabriela Pasat (Liceul Tehnologic „Petru Rareș” Bârlad - Vaslui).

Organizat în perioada 17-22 aprilie 2022, de Inspectoratul Școlar Județean Bacău, Colegiul „N.V. Karpen” și Liceul Tehnologic Tg. Ocna, Concursul Național pe Meserii - Domeniul Estetica și Igiena Corpului Omenesc a avut două probe - proba scrisă (marți, 19 aprilie) și proba practică (joi, 21 aprilie), intercalate cu demonstrații de specialitate, dar și activități educativ-recreative, un tur al obiectivelor culturale din municipiul Bacău și o excursie pe traseul Salina Târgu Ocna - Izvoarele de la Slănic Moldova.

Întregul eveniment a fost susținut de Consiliul Județean Bacău, iar sprijinul logistic a fost oferit de sponsorii principali Concept Beauty Distribution SRL, Kome Distribution, Arena City Center SRL, Asociația Agricola - neam de gospodari, Alka Trading Co SRL, Coriolan Impex SRL, SC Licurici SRL, Hipermarchet CORA Bacău și Dedeman Bacău.

**Inspector școlar general,**

**prof. Ana-Maria EGARMIN**

Consilier informare și relații publice,

Roxana CERGHICI